Publikum sad på kanten af stolene helt til det sidste, da den landsdækkende finale i konkurrencen 'Smart, Parat, Svar' onsdag blev afholdt i Magasinet i Odense. Skoleklasser fra hele landet har i løbet af vinteren kæmpet om at blive 'Danmarks klogeste 6. klasse', og fra Nordjylland var det Malthe Wangsøe, Sara Gilling-Iskov, Andrea Jensen, Tim-Johan Lundquist og Saman Abdul Raman fra 6.b på Bymarkskolen i Hobro, der efter en lokal og regional konkurrence havde kvalificeret sig til den landsdækkende finale sammen med syv hold fra de syv andre TV2-regioner. Bymarkskolen vandt onsdag overbevisende både den indledende runde og semifinalen, hvor de slog Atheneskolen fra Gentofte. Men til allersidst måtte det nordjyske hold se sig slået i finalen af Skivehus Skole fra Skive, som løb med sejren og præmien på 10.000 kroner. - Vi er rigtig skuffede, siger holdkaptajn Malthe Wangsøe fra 6.b på Bymarkskolen. Han synes dog, det har været en fantastisk oplevelse at være med i 'Smart, Parat, Svar'. Fedt at være med - Det har været rigtig fedt at være med. Vi repræsenterer Nordjylland på en god måde, siger han. 'Smart, Parat, Svar'-konkurrencen blev sendt direkte på bl.a. TV2 Nord Salto, men som noget nyt blev det også sendt på Youtube, hvor klasser fra hele landet kunne kommentere og stille spørgsmål til blandt andre Sebastian Klein undervejs, hvilket var meget populært. - Det er fedt, at folk ser med på Youtube. Det er lidt lige som at være med i MGP, siger Sara Gilling-Iskov fra 6.b på Bymarkskolen. Klassens dansklærer, Henrik Christensen, er da også stolt af sine kloge elever: - Det har været helt fantastisk at være med. Vi havde ikke regnet med at komme så langt i konkurrencen, så det er godt gået af klassen, siger han og fortæller, at klassen har øvet sig rigtig meget i dansktimerne. Sejt at have paratviden Et af målene med konkurrencen har været at sætte fokus på, at det er godt at være klog. Og det mål er nået på Bymarkskolen. - Det har bredt sig blandt eleverne, at det er sejt at have paratviden, siger Henrik Christensen. Konkurencen er et samarbejde mellem TV2 Regionerne, Slot- og Kulturstyrelsen og landets børnebiblioteker. Du kan teste dig selv i nogle af sidste års spørgsmål her. Skivehus Skole vil bruge præmien på de 10.000 kroner på en tur i sommerland.

Opsummering:
6. b fra Bymarkskolen i Hobro nåede hele vejen til finalen i den landsdækkende konkurrence 'Smart, Parat, Svar'. Nu kan de kalde sig Danmarks næstklogeste 6. klasse.